text: Betjent skyder mand i skulderen under 20 kilometer lang biljagt
  01 juli 2019 kl. 08.20
  Syd- og Sønderjyllands Politi har mandag morgen affyret skud i forbindelse med en anholdelse. En mand blev ramt i skulderen, men er uden for livsfare. 
  Opdatering: Sydjyllands Politi oplyser på Twitter, at de fire mænd fremstilles i grundlovsforhør klokken 16.00 ved Retten i Esbjerg. De er sigtet for indbrud, vold mod politiet, for at have forvoldt nærliggende fare for nogens liv eller førlighed samt forsøg på legemsangreb af særlig rå, brutal eller farlig karakter.
  Yderligere oplyser politiet, at der er tale om tre 23-årige mænd fra Tranekær, Svendborg og en med ukendt adresse, samt en 29-årige mand fra Fåborg.
  Syd- og Sønderjyllands Politi modtog klokken 03.49 en anmeldelse om indbrud i en tøjbutik i Ribe.
  Politiet optog i den forbindelse forfølgelsen af et køretøj med fire personer klokken 04.03 ud for Foldingbro. 
  Jagten fortsatte derefter over en i alt 20 kilometer lang strækning.
  For at standse flugtbilen lavede politiet en afspærring ved Koldingvej tæt på Lunderskov.
  Da personerne i bilen vendte om og forsøgte at stikke af, opstod der, ifølge politiet, en livstruende situation, der førte til, at en betjent trak sin tjenestepistol og skød mod chaufføren af flugtbilen.
  Derefter standsede køretøjet og alle fire personer blev anholdt klokken 04.12.
  Chaufføren blev indlagt på Kolding Sygehus og er uden for livsfare.
  Det oplyser Syd- og Sønderjyllands Politi.
  
  Skudepisoden skal nu undersøges
  Skudepisoden er nu overgivet til Den uafhængige Politiklagemyndighed. Det betyder, at Syd- og Sønderjyllands Politi ikke kan fortælle mere om sagen på nuværende tidspunkt.
  De fire anholdte ventes senere at blive fremstillet i et grundlovsforhør.  
  Som følge af hændelsen har Rute 32 ved Kongåvej været spærret i flere timer i begge retninger mellem rundkørslen ved 65/Lunderskov Øst og Lunderskovvej.
  Vejen er nu igen åbnet for trafik.
  
  Kontanter og tøj stjålet i Ribe
  De fire anholdte mænd er mistænkt for at stå bag et indbrud hos MR i Ribe, hvor der er stjålet kontanter og  mærkevaretøj for op mod 350.000 kroner.
  Det udtaler butikkens ejer til JydskeVestkysten.
  
  